Fietsryer kritiek ná ‘tref-en-trap’Argieffoto ŉ 23-jarige fietsryer is in ŉ kritieke toestand na ŉ hospitaal geneem nadat hy na bewering in Kyalami in Gauteng in ŉ tref-en-trap-voorval betrokke was. Athlenda Mathe, woordvoerder van Netcare 911, het gesê die voorval het omstreeks 06:20 op die R55 plaasgevind. “Dit is nie duidelik wat tot die ongeluk gelei het nie. Volgens inligting van die toneel het ŉ motor die fietsryer getref en versuim om by die ongelukstoneel stil te hou,” het sy gesê. Met paramedici se aankoms by die toneel is die man met lewensgevaarlike beserings aangetref. Hy is op die toneel gestabiliseer en na ŉ nabygeleë hospitaal geneem vir verdere behandeling. Volgens Mathe is die man ŉ algemene werker en was op sy fiets op pad werk toe. Die polisie ondersoek die voorval.